ນະຄອນຫລວງຂອງກໍາປູເຈຍ ພັດທະນາຕົນເອງ ໃຫ້ທັນສະໄໝຂຶ້ນນັບມື້
ນະຄອນຫລວງພະນົມເປັນ ກໍາລັງມີການປ່ຽນແປງຢ່າງໄວ ແລະທັນສະໄໝຫລາຍຂຶ້ນ ແຕ່ວ່າປະຊາຊົນສ່ວນໃຫຍ່ ໃນເຂດຊົນນະບົດ ແມ່ນຍັງທຸກຈົນຫລາຍຢູ່.
ເມື່ອສິບປີກ່ອນນີ້ ໂຄງລ່າງພື້ນຖານໃນນະຄອນຫລວງພະນົມເປັນຂອງກໍາປູເຈຍ ແມ່ນມີ ສະພາບການຊຸດໂຊມຫລາຍ ເຊັ່ນໄຟຟ້າຈະມອດດັບເປັນປະຈໍາ ຝົນຕົກໜັກ ແລະລະບົບ ໂທລະຄົມມະນາຄົມທີ່ບໍ່ດີໄດ້ພາໃຫ້ ການພານິດຕ້ອງຊັກຊ້າ ແລະມີການຕິດຕໍ່ກັບນອກ ປະເທດຢ່າງຈໍາກັດທີ່ ສຸດໃນເວລານັ້ນ ແຕ່ໃນໄລຍະນຶ່ງທົດສະວັດຜ່ານມາ ຖະໜົນຫົນທາງໃໝ່ ແລະຕຶກອາຄານສູງໆ ໄດ້ປ່ຽນແປງສະພາບຂອງໂຕນະຄອນຫລວງພະນົມເປັນໄປ ແລະໃນ ເດືອນແລ້ວນີ້ ກໍໄດ້ມີການເປີດຕະຫລາດຫຸ້ນແຫ່ງທໍາອິດຂອງປະເທດ ແລະເປີດ ໂຮງຊີເນມາແບບ Multiplex ທີ່ມີບ່ອນສາຍ ຮູບເງົາຫລາຍໆບ່ອນ ຢູ່ໃນຕຶກດຽວກັນ ຜູ້ສື່ ຂາວວີໂອເອ Robert Carmichael ມີລາຍງານກ່ຽວກັບຄວາມທັນສະໄໝ ທີ່ກໍາລັງປ່ຽນ ໂສມໜ້າຂອງເມືອງຫລວງພະນົມເປັນ ຂອງກໍາປູເຈຍ ຊຶ່ງທອງປານຈະນໍາສະເໜີລາຍລະອຽດ ໃນອັນດັບຕໍ່ໄປ ນະຄອນຫລວງພະນົມເປັນຂອງກໍາປູເຈຍ ຍັງມີໂຮງຊິເນຫລືໂຮງສາຍຮູບເງົາ ໄວ້ບໍລິການ ຄົນເບິ່ງຫລາຍແຫ່ງ ທີ່ສ້າງຂຶ້ນໃນສະໄໝຊຸມ ປີ 1950 ແຕ່ໂຮງສາຍຊິເນເຫລົ່ານີ້ສາຍແຕ່ ຮູບເງົາທີ່ສ້າງຂຶ້ນຢູ່ພາຍໃນປະເທດ ທີ່ມີຈໍານວນນ້ອຍໆ ຫລືຊິເນທີ່ນໍາເຂົ້າມາແຕ່ໄທທີ່ແປ ເປັນພາສາຂະເໝນ ແລະເວລານີ້ ຮູບເງົາໃນລະບົບແຜ່ນດີວີດີໄດ້ເຂົ້າມາຕີຕະຫລາດ ສົ່ງ ຜົນໃຫ້ພວກທີ່ມັກເບິ່ງຊິເນ ພາກັນຢູ່ບ້ານ ເບິ່ງດີວີດີຫລາຍກວ່າ ກ່ອນໜ້າເດືອນກໍລະກົດປີນີ້ ວິທີດຽວທີ່ຊາວຂະເໝນຈະໄດ້ເບິ່ງຊິເນເລຶ່ອງດັງລ່າສຸດຂອງ Hollywood ຢູ່ໃນໂຮງຊິເນນັ້ນ ກໍແມ່ນຕ້ອງໄດ້ບິນໄປເບິ່ງຢູ່ໄທ ຫລືຫວຽດນາມພຸ້ນ ແຕ່ມາບັດນີ້ ພຽງແຕ່ເສຍເງິນ 6 ໂດລາຫລືປະມານ 45,000 ກີບເທົ່ານັ້ນ ເຂົາເຈົ້າກໍຈະ ສາມາດເຂົ້າໄປເບິ່ງຊິເນໃນຫ້ອງແອໃໝ່ໆ ລະບົບສາມຈໍ ຊິເນມາສະໂຄບ ພ້ອມດ້ວຍ popcorn ຫລືເຂົ້າຕອກແຕກນຶ່ງຫໍ່ ແລ້ວກໍນັ່ງເບິ່ງໜັງກັງຟູແພນດາ ພາກສອງ ໃນລະ ບົບ 3D ຫລືສາມມິຕິ ນາຍ ໄມເກິລ ໄຊ(Michael Chai) ຜູ້ອໍານວຍການທີ່ບໍລິສັດ WesTec Media ທີ່ສ້າງ ໂຮງຊິເນແຫ່ງນີ້ ແນເປົ້າໝາຍໃສ່ຕະຫລາດຊາວໜຸ່ມກໍາປູເຈຍ ທີ່ຮອບຮູ້ທາງອິນເທີເນດ ນາຍ Michael Chai ກ່າວວ່າ: ເຖິງແມ່ນວ່າ ມັນອາດຕ້ອງໃຊ້ເວລາຫລາຍມື້ເຕີບ ສໍາລັບຊາວກໍາປູເຈຍສ່ວນໃຫຍ່ ກວ່າຈະ ຫາເງິນໄດ້ຫົກໂດລາ ສໍາລັບຄ່າປີ້ຊິເນນັ້ນກໍຕາມ ແຕ່ພວກເຈົ້າຂອງໂຮງຊິເນທັງຫລາຍກໍ ພາກັນຫວັງວ່າ ພວກຄົນຖານະປານກາງທີ່ມີຈໍານວນຫລາຍຂຶ້ນນັບມື້ນັ້ນ ຈະມາເປັນລູກຄ້າ ປະຈໍາ WesTec Media ນາຍ Prum Seila ພະນັກງານຫ້ອງການ ອາຍຸ 24 ປີ ກໍເປັນຜູ້ນຶ່ງຢູ່ໃນໝູ່ພວກຊົນຊັ້ນທີ່ ເປັນເປົ້າໝາຍຂອງນາຍໄຊ ພຽງສອງສາມອາທິດຫລັງຈາກໂຮງໜັງເປີດບໍລິການ ກໍປາກົດ ວ່າ ນາຍ Seila ໄດ້ເຂົ້າມາເບິ່ງຊິເນຢູ່ໂຮງໜັງນີ້ສອງຄັ້ງແລ້ວ ນາຍເຊລາເວົ້າວ່າ: ການເຕີບໂຕທາງເສດຖະກິດຢູ່ໃນນະຄອນຫລວງພະນົມເປັນ ພາກສ່ວນນຶ່ງແມ່ນມາຈາກ ການຫລໍ່ລ້ຽງຂອງໂຮງງານເຮັດເສື້ອຜ້າ ຊຶ່ງຖືວ່າເປັນເສົາຄໍ້າເສດຖະກິດອັນນຶ່ງໃນກໍາປູເຈຍ ທີ່ຕັ້ງຢາຍຢູ່ອ້ອມແອ້ມນະຄອນຫລວງພະນົມເປັນ ແລະດຶງດູດພວກຄົນງານໜຸ່ມນ້ອຍໃຫ້ ຫລັ່ງໄຫລ ເຂົ້າມາຢູ່ໃນເມືອງ ວຽກງານແລະວິຊາການໃໝ່ໆ ໄດ້ຜັນປ່ຽນຫລາຍສິ່ງຫລາຍຢ່າງຢ່າງວ່ອງໄວ ຜົນການສໍາ ຫລວດເມື່ອໝໍ່ໆມານີ້ຊີ້ແນະວ່າ ມີຊາວໜຸ່ມກໍາປູເຈຍຫລາຍກວ່າ 90 ເປີເຊັນ ທີ່ມີໂທລະສັບ ມືຖືໃຊ້ ແລະການຊົມໃຊ້ອິນເທີເນັດ ເຖິງແມ່ນຍັງມີລະດັບຕໍ່າຢູ່ ແຕ່ກໍໄດ້ເພີ່ມຂຶ້ນເປັນສອງ ເທົ່າ ຕົວໃນປີນຶ່ງ ຄືຂຶ້ນເປັນ 6 ເປີເຊັນ ນາຍ Prum Seila ທີ່ມັກໄປເບິ່ງຊິເນ ເຕີບໃຫຍ່ຢູ່ໃນເມືອງຫລວງ ນາຍ ປຣຸມກ່າວວ່າ ຕົນແລະໝູ່ພາກັນໃຊ້ເວລາຫາເລາະຢູ່ຕາມຮ້ານອາຫານໃນຍ່ານການຄ້າ ຕາມຮ້ານກາເຟເປີດໃໝ່ໆທີ່ມີຢູ່ຫລາຍສິບຮ້ານ ແລະສະຖານທີ່ບັນເທີງ ທີ່ມີຊື່ວ່າ Diamond Island ຫລືດອນເພັດ ແລະ Dreamland ຫລືດິນແດນໃນຝັນ ບ່ອນທີ່ມີຫ້ອງໃຫ້ຮ້ອງເພງຄາຣາໂອເກະ ນາຍ ປຣຸມ ເວົ້າວ່າ ການຫາເລາະຊື້ເຄຶ່ອງຫລືຊອບປິ້ງ ແມ່ນເປັນທີ່ນິຍົມກັນຫລາຍ ໃນເວລານີ້ ນາຍ ປຣຸມ ເວົ້າວ່າ: ໃນເດືອນກໍລະກົດຜ່ານມານີ້ ທາງການກໍາປູ ເຈຍໄດ້ເປີດຕະຫລາດຂາຍຊື້ຫຸ້ນຂອງປະ ເທດເປັນເທື່ອທໍາອິດ ເຖິງແມ່ນວ່າເວລານີ້ ຍັງບໍ່ມີບໍລິສັດໃດເທື່ອມາລົງຊື່ຈົດທະບຽນ ແຕ່ລັດຖະບານກໍາປູເຈຍກ່າວວ່າ ມີສາມ ບໍລິສັດທີ່ເປັນຂອງລັດ ຈະເຂົ້າມາຈົດຊື່ເອົາ ຫຸ້ນອອກຂາຍໃນຕະຫລາດຂາຍຊື້ຫຸ້ນໃນ ທ້າຍປີນີ້ແລະຄາດວ່າພວກບໍລິສັດອື່ນໆກໍ ຈະທະຍອຍຕາມມາເຊັ່ນກັນ ທ່ານ ສະຕີເວິນ ຮິກກິນສ໌ (Stephen Higgins) ເປັນຫົວໜ້າທະນາຄານ ANZ- Royal Bank ຊຶ່ງເປັນການລົງທຶນຮ່ວມ ລະຫວ່າງທະນາຄານຍັກໃຫຍ່ ANZ ຂອງ ອອສເຕຣເລຍ ກັບບໍລິສັດກໍາປູເຈຍບໍລິສັດ ນຶ່ງ ທ່ານ ຮິກກິນສ໌ ເວົ້າວ່າ: ເມື່ອສິບປີກ່ອນນີ້ ມີທະນາຄານພຽງບໍ່ເທົ່າໃດແຫ່ງ ທີ່ສາມາດອອກເງິນສົດແກ່ລູກຄ້າຢູ່ເທິງ ເຄົາເຕີໄດ້ ປັດຈຸບັນນີ້ ມີຕູ້ທະນາຄານເບີກເງິນສົດໄດ້ ຫລາຍຮ້ອຍຕູ້ ຈາກທະນາຄານ ທ້ອງຖິ່ນປະມານ 30 ແຫ່ງ ແລະກໍມີບາງທະນາຄານທີ່ຮັບບໍລິການຈ່າຍເງິນຄ່ານໍ້າຄ່າໄຟ ທາງອິນເທີເນັດ ໃຫ້ລູກຄ້າ ທ່ານຮິກກິນສ໌ກ່າວຕໍ່ໄປວ່າ: ເຖິງແມ່ນຈະມີການປ່ຽນແປງຫລາຍຢ່າງເກີດ ຂຶ້ນໃນເມືອງຫລວງພະນົມເປັນ ແຕ່ໂດຍທົ່ວ ໄປແລ້ວ ມັນກໍບໍ່ໄດ້ສົ່ງຜົນປະໂຫຍດໃດໆ ໃຫ້ແກ່ປະຊາຊົນກໍາປູເຈຍ ຈໍານວນ 80 ເປີ ເຊັນ ທີ່ອາໃສຢູ່ຕາມຊົນນະບົດນັ້ນ ຄວາມ ບໍ່ເທົ່າທຽມກັນເລຶ່ອງລາຍໄດ້ ແມ່ນແຮ່ງຊໍ້າ ຮ້າຍລົງໄປອີກໃນໄລຍະບໍ່ເທົ່າໃດປີຜ່ານມາ ໃນຂະນະທີ່ການເຕີບໂຕທາງເສດຖະກິດຂອງ ກໍາປູເຈຍສະໜອງຜົນປະໂຫຍດໃຫ້ແກ່ພວກຄົນຮັ່ງມີ ຫລາຍກວ່າພວກຄົນທຸກຈົນ ໂດຍສະເພາະພວກໂຮງໝໍ ແລະສຸກສາລາຂອງປະເທດ ກໍຍັງໃຫ້ການບໍລິການສຸຂະພາບທີ່ຂີ້ຮ້າຍນັ້ນຢູ່ ການສໍ້ລາດບັງຫລວງກໍຍັງມີຢ່າງແຜ່ຫລາຍ ລະບົບຕຸລາການກໍ່ອ່ອນແອຢ່າງໜ້າສົງສານ ຄວາມທຸກຈົນແມ່ນຢູ່ໃນລະດັບ ປະມານ 30 ເປີເຊັນ ແຕ່ການປ່ຽນແປງບາງຢ່າງນັ້ນກໍຍັງມີປະໂຫຍດຕໍ່ສ່ວນລວມຢູ່ ເປັນຕົ້ນວ່າ ຖະໜົນຫົນທາງ ທີ່ດີຂຶ້ນ ແລະຄວາມສາມາດໃນການຊົມໃຊ້ມືຖືໄດ້ຫລາຍຂຶ້ນ ຊຶ່ງໄດ້ສ້າງຄວາມແຕກຕ່າງອັນເລິກເຊິ່ງຕໍ່ຊີວິດຂອງຄົນສ່ວນໃຫຍ່ໃນປະເທດ  ທີ່ເພິ່ງພາອາໃສການກະເສດເປັນຫລັກໃນການດໍາລົງຊີວິດຂອງພວກເຂົາເຈົ້ານັ້ນ ແລະລັດຖະບານກໍາປູເຈຍກໍຫວັງຢ່າງຍິ່ງວ່າ ການ ປັບປຸງຕ່າງໆທີ່ມີຂຶ້ນຢູ່ໃນນະຄອນຫລວງພະນົມເປັນນັ້ນ ຈະສົ່ງຜົນກະທົບຄືກັນກັບຄຶ້ນຟອງທະເລ ຊັດອອກໄປທົ່ວເຂດອື່ນໆຂອງປະເທດ